Sog‘liqni saqlash sohasida ixtisoslashtirilgan tibbiy yordam ko‘rsatish tizimini yanada takomillashtirish chora-tadbirlari to‘g‘risida

Aholiga yuqori malakali ixtisoslashtirilgan tibbiy yordam ko‘rsatishda oshkoralik, adolatlilik va shaffoflik tamoyillari asosida zamonaviy talablarga javob beradigan samarali xizmat ko‘rsatish tizimini shakllantirish, order berish mexanizmini takomillashtirish va to‘liq raqamlashtirish maqsadida:
 1. Shunday tartib o‘rnatilsinki, unga muvofiq:
 a) 2021-yil 1-oktabrdan boshlab mazkur qarorga 1-ilovada ro‘yxati keltirilgan davlat tibbiyot muassasalarida (keyingi o‘rinlarda — ixtisoslashtirilgan muassasalar) Davlat budjeti mablag‘lari hisobidan imtiyozli toifaga kiruvchi shaxslarga kvota asosida order berish tartibi bekor qilinadi va moliyalashtirishning yangi mexanizmi asosida ularni hisobga olish va navbat asosida davolanishga yo‘llashning elektron axborot tizimi (keyingi o‘rinlarda — axborot tizimi) joriy etiladi.
 Belgilansinki, imtiyozli toifaga kiruvchi shaxslarni ixtisoslashtirilgan muassasalarga davolanishga yo‘llashda:
 kasallikning og‘irlik darajasidan kelib chiqib axborot tizimi orqali navbatda turishning shaffof mexanizmlari tatbiq etiladi;
 kam ta’minlangan oilalarga mansub shaxslar toifasiga kiruvchi fuqarolar “Ijtimoiy himoya yagona reyestri” axborot tizimiga muvofiq aniqlanadi;
 bemorlarga o‘zlarining so‘rovlari, murojaatlari hamda navbati haqidagi axborotni real vaqt rejimida olish imkoniyati ta’minlanadi;
 bemorlarga, ularning kasalligiga muvofiq ixtisoslashtirilgan muassasalarda davolanishlarini ta’minlaydigan, tibbiy xizmatning qiymati ko‘rsatilgan hamda matritsali shtrix kod (QR-kod)ga ega bo‘lgan yo‘llanma (keyingi o‘rinlarda — yo‘llanma) beriladi;
 yo‘llanma axborot tizimida avtomatik tarzda shakllantiriladi va davlat yoki nodavlat tibbiyot tashkilotlarida tibbiy xizmatlar olish huquqini beradi;
 bemor davolanganidan so‘ng Davlat tibbiy sug‘urtasi jamg‘armasi davolagan muassasaga bazaviy narxlar doirasida bemorga ko‘rsatilgan tibbiy xizmatlarni asoslovchi hujjatlarga muvofiq, sarflangan mablag‘ni Davlat budjeti hisobidan o‘tkazib beradi. Bunda, yo‘llanma asosida bemorlarni davolaydigan davlat tibbiyot tashkilotlari tomonidan barcha shaxslarga shoshilinch tibbiy yordam ko‘rsatishda qilingan haqiqiy xarajatlar ko‘rsatilgan tibbiy xizmatlarni asoslovchi hujjatlarga muvofiq Davlat tibbiy sug‘urtasi jamg‘armasi tomonidan Davlat budjeti mablag‘lari hisobidan qoplab beriladi.
 b) quyidagilar:
 2021-yil 1-noyabrdan boshlab ko‘z mikroxirurgiyasi va urologiya;
 2022-yil 1-yanvardan kardiologiya, travmatologiya va ortopediya hamda akusherlik va ginekologiya;
 2022-yil 1-iyuldan xirurgiya va neyroxirurgiya yo‘nalishlaridagi tibbiy xizmatlar imtiyozli toifaga kiruvchi shaxslarga Davlat budjeti mablag‘lari hisobidan nodavlat tibbiyot tashkilotlari tomonidan ko‘rsatilishiga ruxsat berilsin.
 v) amaldagi order berish tartibiga asosan rasmiylashtirilgan orderlardan 2022-yilning 1-yanvariga qadar foydalanish mumkin;
 g) 2022-yil 1-oktabrdan boshlab mazkur qarorga 2-ilovaga muvofiq davlat tibbiyot muassasalarida moliyalashtirishning yangi mexanizmi asosida Davlat budjeti mablag‘lari hisobidan imtiyozli toifaga kiruvchi shaxslarni elektron axborot tizimi orqali hisobga olish va navbat asosida davolanishga yo‘llash tartibi joriy etiladi. Mazkur tartib joriy etilgunga qadar ushbu davlat tibbiyot muassasalari Davlat tibbiy sug‘urtasi jamg‘armasi orqali O‘zbekiston Respublikasi Sog‘liqni saqlash vazirligi tomonidan tasdiqlangan taqsimotga muvofiq xarajatlar tasnifining bir satrida moliyalashtiriladi. Bunda, tibbiyot muassasalari tomonidan budjet mablag‘lari hisobidan ko‘rsatilgan tibbiy xizmatlar bo‘yicha Davlat tibbiy sug‘urtasi jamg‘armasiga oylik hisobot taqdim etiladi. 
 Belgilansinki, mazkur qarorning 2-ilovasida nazarda tutilgan davlat tibbiyot muassasalarining shoshilinch tibbiy yordam, gemodializ, tug‘ruq, bolalar va yuqumli kasalliklar bo‘linmalarini saqlash xarajatlari Sog‘liqni saqlash vazirligi tomonidan xarajatlar smetasini ro‘yxatga olish asosida moliyalashtiriladi, qolgan barcha bo‘linmalarning imtiyozga ega bemorlarga ko‘rsatiladigan tibbiy xizmatlar bo‘yicha xarajatlari bazaviy narxlarda Davlat tibbiy sug‘urtasi jamg‘armasi orqali qoplab beriladi”; 
 d) imtiyozli toifaga kiruvchi shaxslar tibbiy xizmat ko‘rsatadigan Davlat tibbiy sug‘urtasi jamg‘armasi bilan shartnomasi mavjud davlat yoki nodavlat tibbiyot tashkilotlarini o‘z xohishiga ko‘ra erkin tanlash huquqiga ega bo‘ladi; 
 e) imtiyozli toifaga kiruvchi shaxslarga Davlat budjeti mablag‘lari hisobidan tibbiy xizmat ko‘rsatuvchi nodavlat tibbiyot tashkilotlariga qo‘yiladigan talablar Sog‘liqni saqlash vazirligi tomonidan tasdiqlanadi; 
 j) nodavlat tibbiyot tashkilotlari tomonidan imtiyozli toifaga kiruvchi shaxslarga tibbiy xizmat ko‘rsatish Davlat tibbiy sug‘urtasi jamg‘armasi bilan tuziladigan shartnoma asosida bazaviy narxlardan kelib chiqib amalga oshiriladi; 
 z) Sog‘liqni saqlash vazirligi Moliya vazirligi bilan birgalikda mazkur qarorning 2-ilovasida nazarda tutilgan davlat tibbiyot muassasalarida Davlat budjeti mablag‘lari hisobidan davolanadigan kasalliklar ro‘yxatini tasdiqlaydi.
 2. Belgilab qo‘yilsinki, imtiyozli toifaga kiruvchi shaxslarga ko‘rsatilgan tibbiy xizmatlar sifatini baholash hamda ularning tasdiqlangan standartlarga muvofiqligini, ajratilgan mablag‘lar samaradorligi va natijadorligini nazorat qilish Davlat tibbiy sug‘urtasi jamg‘armasi tomonidan amalga oshiriladi.
 3. Davlat tibbiy sug‘urtasi jamg‘armasiga qo‘shimcha 8 ta shtat birligi O‘zbekiston Respublikasi Prezidentining 2021-yil 3-apreldagi “Davlat hokimiyati va boshqaruvi organlarining tuzilmasini maqbullashtirish va shtat birliklari sonini qisqartirish to‘g‘risida”gi PQ-5053-son qaroriga muvofiq maqbullashtirilgan shtat birliklari hisobidan ajratilsin.
 Sog‘liqni saqlash vazirligi tizimi tashkilotlari xodimlarining belgilangan umumiy cheklangan soni hamda Davlat budjetidan ajratilgan mablag‘lar doirasida Davlat tibbiy sug‘urtasi jamg‘armasining 14 ta bosh mutaxassisi lavozimlari kiritilsin va ular sog‘liqni saqlash hududiy boshqaruv organlarida joylashtirilsin.
 Sog‘liqni saqlash vazirining birinchi o‘rinbosari A. Inoyatov rahbarligida imtiyozli toifaga kiruvchi shaxslarni davolash va moliyalashtirish bilan bog‘liq huquqiy, moliyaviy va boshqa tashkiliy masalalarni hal qilish bo‘yicha ishchi guruh tashkil etilsin va u mazkur yo‘nalishda Davlat tibbiy sug‘urtasi jamg‘armasi faoliyatiga ko‘maklashib borsin.
 Davlat tibbiy sug‘urtasi jamg‘armasi Kuzatuv kengashiga (L. Tuychiyev), zarur hollarda, Davlat tibbiy sug‘urtasi jamg‘armasi ijro etuvchi apparatining tasdiqlangan tuzilmasiga boshqaruv xodimlarining cheklangan soni doirasida o‘zgartirishlar kiritish huquqi berilsin.
 4. 2021-yil 1-oktabrdan boshlab Davlat budjetidan ajratilgan mablag‘lar doirasida imtiyozli toifaga kiruvchi shaxslarni davolash uchun ixtisoslashtirilgan muassasalarni Davlat tibbiy sug‘urtasi jamg‘armasi bilan tuzilgan shartnomalar asosida bazaviy narxlarda moliyalashtirish mexanizmi joriy etilsin.
 Bunda, ixtisoslashtirilgan muassasalar bilan tuziladigan shartnomaning namunaviy shakli, oldindan to‘lov miqdorlari Davlat tibbiy sug‘urtasi jamg‘armasining Kuzatuv kengashi tomonidan tasdiqlanadi.
 Sog‘liqni saqlash vazirligi (A. Xadjibayev) Moliya vazirligi (T. Ishmetov) va Davlat tibbiy sug‘urtasi jamg‘armasi (F. Sharipov) bilan birgalikda 2021-yil 15-sentabrga qadar ixtisoslashtirilgan muassasalarni shartnoma asosida bazaviy narxlardan kelib chiqib moliyalashtirish tartibini tasdiqlasin.
 Moliya vazirligi (J. Abruyev) imtiyozli toifaga kiruvchi shaxslarni davolash uchun ixtisoslashtirilgan muassasalarga ajratilgan Davlat budjeti mablag‘larining 2021-yil 1-oktabr holatiga qoldiq qismini Davlat tibbiy sug‘urtasi jamg‘armasiga o‘tkazib berilishini ta’minlasin.
 5. Sog‘liqni saqlash vazirligi (A. Xadjibayev):
 a) bir oy muddatda:
 Moliya vazirligi bilan birgalikda respublika ixtisoslashtirilgan ilmiy-amaliy tibbiyot markazlarida Davlat budjeti mablag‘lari hisobidan davolanadigan kasalliklar ro‘yxatini ishlab chiqsin va tasdiqlasin;
 Moliya vazirligi va Monopoliyaga qarshi kurashish qo‘mitasi bilan kelishgan holda Davlat budjeti mablag‘lari hisobiga imtiyozli toifaga kiruvchi shaxslarga tashxis qo‘yish va davolash bo‘yicha tasdiqlangan standartlarga muvofiq tibbiy xizmatlarning bazaviy narxlarini shakllantirsin va ularning yangilanib borilishini ta’minlasin;
 b) 2021-yil yakuniga qadar dalillarga asoslangan tibbiyotga muvofiq zamonaviy davolash-diagnostika uslub va texnologiyalarni kiritgan holda klinik protokollarni, diagnostika hamda kasalliklarni davolash standartlarini qayta ko‘rib chiqsin va tasdiqlanishini ta’minlasin.
 Bunda, diagnostika va davolash sifatiga oid standartlarni yangilash bo‘yicha reja-grafikni respublika ixtisoslashtirilgan ilmiy-amaliy tibbiyot markazlari kesimida tasdiqlasin va ushbu standartlar Sog‘liqni saqlash vazirligining rasmiy veb-saytida e’lon qilib borilishini ta’minlasin.
 6. Imtiyozli toifaga kiruvchi shaxslarni hisobga olish va navbat asosida davolanishga yo‘llashning elektron axborot tizimiga integratsiya qilinadigan ma’lumotlar ro‘yxati 3-ilovaga muvofiq tasdiqlansin.
 Sog‘liqni saqlash vazirligi (A. Azizov) 2021-yil 1-oktabrga qadar:
 a) sog‘liqni saqlash sohasi uchun Davlat budjetidan ajratilgan mablag‘lar hisobidan axborot tizimini ishlab chiqsin;
 b) Moliya vazirligi, Mudofaa vazirligi va Tibbiy-ijtimoiy xizmatlarni rivojlantirish agentligi bilan birgalikda imtiyozli toifaga kiruvchi shaxslar to‘g‘risidagi ma’lumotlarni axborot tizimiga integratsiya qilinishini ta’minlasin.
 7. Respublika ixtisoslashtirilgan onkologiya va tibbiy radiologiya ilmiy-amaliy tibbiyot markazi uchun Toshkent tibbiyot akademiyasi klinikasining bo‘sh turgan hududida yangi bino-inshootlar kompleksi (keyingi o‘rinlarda — kompleks) barpo etilishi ma’lumot uchun qabul qilinsin.
 Belgilansinki:
 kompleksning quvvati kamida 650 ta statsionar va 100 ta kunduzgi statsionar o‘rinlardan iborat bo‘ladi va 2023-yilning 1-apreliga qadar foydalanishga topshiriladi;
 Respublika ixtisoslashtirilgan onkologiya va tibbiy radiologiya ilmiy-amaliy tibbiyot markazi kompleks foydalanishga topshirilgandan keyin unga ushbu markazning Toshkent shahar va Toshkent viloyati filiallarini qo‘shib olish yo‘li bilan qayta tashkil etiladi.
 Toshkent shahar hokimligi (J. Artikxodjayev), Qurilish vazirligi (B. Zakirov), Sog‘liqni saqlash vazirligi (A. Xadjibayev) Koreya Respublikasi tajribasini hamda zamonaviy tibbiy asbob-uskunalar bilan jihozlashni hisobga olgan holda kompleksni qurish va jihozlash bo‘yicha loyiha-smeta hujjatlarini ishlab chiqib, 2021-yilning yakuniga qadar qurilish ishlarini boshlasin.
 8. O‘zbekiston Respublikasi Prezidentining 2021-yil 27-maydagi PQ-5130-son qarori bilan tashkil etilgan Respublika gematologiya, onkologiya va radiologiya markazlari faoliyatini samarali tashkil etish bo‘yicha ishchi guruhi (B. Musayev)ga:
 a) belgilangan muddatlarda kompleksni foydalanishga topshirish, sohadagi ilg‘or xorijiy tibbiyot muassasalarining tajribasidan kelib chiqqan holda uning faoliyatini yo‘lga qo‘yish, bu borada tashkiliy, moliyaviy, moddiy-texnik va boshqa masalalarni o‘z vaqtida hal qilish;
 b) Respublika ixtisoslashtirilgan onkologiya va tibbiy radiologiya ilmiy-amaliy tibbiyot markazi uchun:
 2021/2022 o‘quv yilidan boshlab oliy tibbiy ta’lim muassasalari magistraturasi va klinik ordinaturasida tor soha mutaxassislarini tayyorlash;
 Respublika o‘rta tibbiyot va farmatsevtika xodimlari malakasini oshirish va ularni ixtisoslashtirish markazi tomonidan o‘rta tibbiyot xodimlarining malakasini oshirish;
 Sog‘liqni saqlash vazirligi (A. Xadjibayev), Tashqi ishlar vazirligi (A. Kamilov), O‘zbekiston Respublikasining Koreya Respublikasidagi elchixonasi (V. Fen) bilan birgalikda Koreya Respublikasining yetakchi ilmiy va tibbiyot markazlari bilan hamkorlikda onkologiya, gematologiya, radiologiya, klinik immunologiya, yuqori texnologik transfuziologiya, laboratoriya va boshqa yo‘nalishlar bo‘yicha kadrlarni tayyorlash va ularning malakasini oshirishni tashkillashtirish vazifalari yuklatilsin.
 9. Sog‘liqni saqlash vazirligi va Moliya vazirligining 2021-yil 1-avgustdan boshlab onkologiya, onkogematologiya va gematologiya muassasalarining palliativ yordam ko‘rsatish bo‘limlari shifokorlari, o‘rta va kichik tibbiyot xodimlari lavozim maoshiga mehnatning sog‘liq uchun o‘ta xavfli sharoitlari uchun 25 foiz miqdorida har oylik ustama haq to‘lash haqidagi taklifi ma’qullansin.
 10. Sog‘liqni saqlash vazirligi (E. Basitxanova) Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda 2022-yil 1-yanvardan boshlab bosqichma-bosqich:
 tuman (shahar) tibbiyot birlashmalarining 46 ta tug‘uruq bo‘limlari negizida 4-ilovaga muvofiq tumanlararo perinatal markazlarni amaldagi shtatlar doirasida tashkil etish;
 onalar, yangi tug‘ilgan chaqaloqlar va bolalar uchun hududlarda samarali perinatal, neonatal va pediatrik xizmatlarni olish imkoniyatini yaratish;
 mintaqaviy perinatal markazlarni takomillashtirish va 3-darajali akusherlik muassasalarini belgilangan talablarga muvofiq jihozlash choralarini ko‘rsin.
 Sog‘liqni saqlash vazirligi (A. Azizov) Investitsiyalar va tashqi savdo vazirligi (Sh. Vafayev) bilan birgalikda 2021-yil 1-noyabrga qadar xalqaro moliya tashkilotlarining kredit mablag‘larini maqbullashtirish hisobiga respublikadagi tug‘uruqqa yordam beruvchi muassasalarni zamonaviy tibbiy jihozlar bilan ta’minlash uchun xalqaro moliya tashkilotlari bilan muzokaralar o‘tkazsin.
 11. Sog‘liqni saqlash sohasida ixtisoslashtirilgan tibbiy yordam ko‘rsatish tizimini yanada takomillashtirish bo‘yicha “Yo‘l xaritasi” 5-ilovaga muvofiq tasdiqlansin.
 12. Sog‘liqni saqlash vazirligi (A. Xadjibayev):
 a) 2021-yil 1-sentabrga qadar:
 Axborot texnologiyalari va kommunikatsiyalarini rivojlantirish vazirligi bilan birgalikda Sog‘liqni saqlash vazirligi va uning hududiy organlarida imtiyozli toifaga kiruvchi shaxslarga respublika miqyosida tibbiy xizmatlarni ko‘rsatish, ularning murojaatlarini qabul qilish, maslahat berish va axborot taqdim etishga mo‘ljallangan yagona qisqa raqamli bepul “tezkor aloqa”ni yo‘lga qo‘ysin;
 oilaviy shifokor punktlari, oilaviy poliklinikalar va tuman (shahar) ko‘p tarmoqli markaziy poliklinikalari binolarida, Sog‘liqni saqlash vazirligi va ixtisoslashtirilgan muassasalarning rasmiy veb-saytlarida Davlat budjeti mablag‘lari hisobidan qoplanadigan tibbiy yordamning hajmlari, ixtisoslashtirilgan bepul tibbiy yordamni ko‘rsatish shartlari va tartibi to‘g‘risidagi ma’lumotlarni joylashtirish hamda targ‘ibot materiallarini tarqatish choralarini ko‘rsin;
 b) 2021-yil 1-oktabrdan boshlab ixtisoslashtirilgan muassasalarning rasmiy veb-saytlarida bo‘limlar kesimida mavjud o‘rinlar soni, shu jumladan bo‘sh o‘rinlar soni, ko‘rsatiladigan tibbiy xizmatlar turlari va narxlari joylashtirilishini va muntazam yangilanib borilishini ta’minlasin;
 v) Axborot va ommaviy kommunikatsiyalar agentligi, O‘zbekiston Milliy axborot agentligi, O‘zbekiston Milliy teleradiokompaniyasi, Elektron ommaviy axborot vositalari milliy assotsiatsiyasi hamda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan hamkorlikda ixtisoslashtirilgan muassasalarda imtiyozli toifaga kiruvchi shaxslarni davolash bo‘yicha joriy etilayotgan mexanizmlarning mazmun-mohiyati keng jamoatchilikka ommaviy axborot vositalari, ijtimoiy tarmoqlar, rasmiy veb-saytlar, shuningdek, boshqa axborot resurslari orqali, shu jumladan matbuot anjumanlari, brifinglar, press-klub muhokamalarini tashkil etish orqali tezkor yetkazilishi, tushuntirilishi va keng yoritilishini ta’minlasin.
 13. O‘zbekiston Respublikasi Prezidentining va O‘zbekiston Respublikasi Hukumatining ayrim qarorlariga 6-ilovaga muvofiq o‘zgartirish va qo‘shimchalar kiritilsin.
 14. Sog‘liqni saqlash vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 15. Ushbu qarorning ijrosini samarali tashkil etishga mas’ul va shaxsiy javobgar etib sog‘liqni saqlash vaziri A.M. Xadjibayev, uning o‘rinbosarlari A.Sh. Inoyatov, A.A. Azizov, U.Y. Sobirov, E.I. Basitxanova, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari belgilansin.
 Qarorning o‘z vaqtida va natijali ijro etilishini nazorat qilish O‘zbekiston Respublikasi Bosh vazirining o‘rinbosari B.A. Musayev va O‘zbekiston Respublikasi Prezidenti maslahatchisining birinchi o‘rinbosari L.N. To‘ychiyev zimmasiga yuklansin.
 Amalga oshirilayotgan chora-tadbirlar natijadorligi yuzasidan har chorakda O‘zbekiston Respublikasi Prezidentiga axborot berib borilsin.
 1. Akademik V. Vohidov nomidagi Respublika ixtisoslashtirilgan xirurgiya ilmiy-amaliy tibbiyot markazi.
 2. Respublika ixtisoslashtirilgan kardiologiya ilmiy-amaliy tibbiyot markazi.
 3. Respublika ixtisoslashtirilgan urologiya ilmiy-amaliy tibbiyot markazi.
 4. Respublika ixtisoslashtirilgan ko‘z mikroxirurgiyasi ilmiy-amaliy tibbiyot markazi.
 5. Respublika ixtisoslashtirilgan terapiya va tibbiy reabilitatsiya ilmiy-amaliy tibbiyot markazi.
 6. Respublika ixtisoslashtirilgan akusherlik va ginekologiya ilmiy-amaliy tibbiyot markazi.
 7. Akademik Y.X. To‘raqulov nomidagi Respublika ixtisoslashtirilgan endokrinologiya ilmiy-amaliy tibbiyot markazi.
 8. Respublika ixtisoslashtirilgan dermatovenerologiya va kosmetologiya ilmiy-amaliy tibbiyot markazi.
 9. Respublika ixtisoslashtirilgan pediatriya ilmiy-amaliy tibbiyot markazi.
 10. Respublika ixtisoslashtirilgan ftiziatriya va pulmonologiya ilmiy-amaliy tibbiyot markazi.
 11. Respublika ixtisoslashtirilgan travmatologiya va ortopediya ilmiy-amaliy tibbiyot markazi.
 12. Respublika ixtisoslashtirilgan neyroxirurgiya ilmiy-amaliy tibbiyot markazi.
 13. Respublika ixtisoslashtirilgan onkologiya va tibbiy radiologiya ilmiy-amaliy tibbiyot markazi.
 14. Bolalar milliy tibbiyot markazi.
 1. Respublika ilmiy-ixtisoslashtirilgan allergologiya markazi.
 2. Respublika xirurgik angionevrologiya ixtisoslashtirilgan markazi.
 3. Respublika ko‘z kasalliklari klinik shifoxonasi.
 4. Respublika teri-tanosil kasalliklari klinik shifoxonasi.
 6. Tibbiyot xodimlarining kasbiy malakasini rivojlantirish markazining ko‘p tarmoqli klinikasi.
 7. Andijon davlat tibbiyot instituti klinikasi.
 8. Samarqand davlat tibbiyot universiteti klinikasi.
 9. Toshkent tibbiyot akademiyasi ko‘p tarmoqli klinikasi.
 10. Toshkent tibbiyot akademiyasi Urganch filiali klinikasi
 11. Toshkent davlat stomatologiya instituti klinikasi.
 12. Orolbo‘yi mintaqasi ixtisoslashtirilgan kardiologiya va kardioxirurgiya ilmiy-amaliy tibbiyot markazi.
 1. O‘zbekiston Respublikasi Prezidentining 2017-yil 16-martdagi “Shoshilinch tibbiy yordam xizmatining faoliyatini tashkil etishni yanada takomillashtirish va moddiy-texnika bazasini mustahkamlash chora-tadbirlari to‘g‘risida”gi PQ-2838-son qaroriga 5-ilovaning 23-pozitsiyasi quyidagi tahrirda bayon etilsin:
 2. O‘zbekiston Respublikasi Prezidentining 2018-yil 25-yanvardagi “Shoshilinch tibbiy yordam tizimini jadal takomillashtirish chora-tadbirlari to‘g‘risida”gi PQ-3494-son qaroriga 1-ilovaning rus tilidagi matnida 6-pozitsiya quyidagi tahrirda bayon etilsin:
 3. O‘zbekiston Respublikasi Prezidentining 2020-yil 17-martdagi “Toshkent shahrida raqamli texnologiyalarni keng joriy etish chora-tadbirlari to‘g‘risida”gi PQ-4642-son qaroriga 1-ilovaning 1-pozitsiyasi quyidagi tahrirda bayon etilsin:
 4. O‘zbekiston Respublikasi Prezidentining 2020-yil 28-apreldagi “Raqamli iqtisodiyot va elektron hukumatni keng joriy etish chora-tadbirlari to‘g‘risida”gi PQ-4699-son qaroriga 5-ilovaning 17.1-pozitsiyasi quyidagi tahrirda bayon etilsin:
 5. O‘zbekiston Respublikasi Prezidentining 2020-yil 12-noyabrdagi “Sog‘liqni saqlash tizimini tashkil etishning yangi modeli va davlat tibbiy sug‘urtasi mexanizmlarini Sirdaryo viloyatida joriy etish chora-tadbirlari to‘g‘risida”gi PQ-4890-son qarori 10-bandining oltinchi xatboshisi quyidagi tahrirda bayon etilsin:
 “Jamg‘armaga 4 ta xizmat avtotransporti, shu jumladan 3 ta shaxsan biriktirilgan yengil avtomobil va 1 ta navbatchi mikroavtobus sotib olish va saqlashga limit ajratsin.”.
 6. O‘zbekiston Respublikasi Prezidentining 2021-yil 17-fevraldagi “Sun’iy intellekt texnologiyalarini jadal joriy etish uchun shart-sharoitlar yaratish chora-tadbirlari to‘g‘risida”gi PQ-4996-son qaroriga 2-ilovaning 7-pozitsiyasi quyidagi tahrirda bayon etilsin:
 7. O‘zbekiston Respublikasi Prezidentining 2021-yil 11-maydagi “Xizmatlar sohasini jadal rivojlantirish chora-tadbirlari to‘g‘risida”gi PQ-5113-son qaroriga 2-ilovaning 34-pozitsiyasi chiqarib tashlansin.
 8. O‘zbekiston Respublikasi Prezidentining 2021-yil 25-maydagi “Sog‘liqni saqlash sohasini kompleks rivojlantirishga doir qo‘shimcha chora-tadbirlar to‘g‘risida”gi PQ-5124-son qarori 5-bandining “b” kichik bandi quyidagi mazmundagi xatboshi bilan to‘ldirilsin:
 “O‘zbekiston Respublikasi Prezidentining 2021-yil 5-maydagi “Sog‘liqni saqlash tizimida olib borilayotgan islohotlarni izchil davom ettirish va tibbiyot xodimlarining salohiyatini oshirish uchun zarur shart-sharoitlar yaratish to‘g‘risida”gi PF-6221-son Farmoniga muvofiq ajratilayotgan shtat birliklarini saqlash bilan bog‘liq xarajatlar 2021-yil davlat budjeti parametrlarida koronavirus pandemiyasiga qarshi kurashish va vaksina sotib olish uchun ko‘zda tutilgan mablag‘lar hisobidan qoplanadi, 2022-yildan boshlab esa davlat budjeti parametrlarida ko‘zda tutiladi;”.
 9. O‘zbekiston Respublikasi Prezidentining 2021-yil 27-maydagi “Aholiga gematologiya va onkologiya xizmatlarini ko‘rsatish tizimini yanada takomillashtirish to‘g‘risida”gi PQ-5130-son qaroriga 4-ilovaning 35-pozitsiyasi chiqarib tashlansin.
 10. Vazirlar Mahkamasining 1997-yil 11-martdagi “O‘zbekiston Respublikasining Mehnat kodeksini amalga oshirish uchun zarur bo‘lgan normativ hujjatlarni tasdiqlash to‘g‘risida”gi 133-son qaroriga 6-ilovaning 1-bandi quyidagi tahrirda bayon etilsin:
 “Ta’tillar vaqtiga haq to‘lash, ishdan bo‘shatish nafaqasini, ishsizlik nafaqasini to‘lash, shuningdek oliy ta’lim tizimida o‘qish, qayta tayyorlash va malaka oshirish davri uchun o‘rtacha oylik ish haqi birinchi yil ishlovchilarga hisoblab chiqarib kunidagi tarifikatsiya bo‘yicha belgilangan ish haqi yoki lavozim maoshidan kelib chiqqan holda ularni o‘n ikkidan birga (olti oy to‘liq ishlaganlarga oltidan birga; yetti oy to‘liq ishlaganlarga yettidan birga va hokazolar), o‘rta maxsus va hunar-texnika o‘quv yurtlari o‘qituvchilari uchun hisoblash davrida tarifikatsiya bo‘yicha belgilangan ish haqi yoki lavozim maoshidan oshgan summani o‘ndan birga oshirgan holda hisoblab chiqariladi. Ularga ishbay asosida ishlab topilgan qo‘shimcha ish haqi, mukofotlar, qo‘shimcha to‘lovlar, ish haqiga qo‘shimcha haqlar va ijtimoiy sug‘urta bo‘yicha badallar hisoblanadigan boshqa to‘lovlar kiradi (koronavirus pandemiyasi davrida xodimlarga beriladigan barcha qo‘shimcha rag‘batlantirish to‘lovlari, jumladan maxsus to‘lovlar, kunlik qo‘shimchalar, bir yo‘la beriladigan to‘lovlar va zararligi uchun qo‘shimcha ustamalardan tashqari)”.
 11. Vazirlar Mahkamasining 2004-yil 8-iyundagi “Sog‘liqni saqlash tizimida eksperimentni tugallash va islohotlarni chuqurlashtirish chora-tadbirlari to‘g‘risida”gi 264-son qarorida:
 a) Imtiyozli toifaga kiruvchi bemorlarga order berish, ularni shifoxonaga joylashtirish va davlat budjeti mablag‘lari hisobiga davolash qiymatini to‘lash tartibida:
 16-bandning uchinchi xatboshisidagi “sarf-xarajatlarini” so‘zlari “ko‘rsatilgan tibbiy xizmatlarini” so‘zlariga, to‘rtinchi xatboshisidagi “xarajatlari” so‘zi “xizmatlarining to‘lovlari” so‘zlariga almashtirilsin;
 17-banddagi “xarajatlarni” so‘zi “mablag‘larni” so‘ziga almashtirilsin;
 18-bandning ikkinchi xatboshisidagi “bepul tibbiy xizmat ko‘rsatish bo‘yicha xarajatlarini” so‘zlari “ko‘rsatilgan tibbiy xizmatlarini” so‘zlariga almashtirilsin;
 V bo‘lim nomlanishidagi “xarajatlarini” so‘zi “tomonidan ko‘rsatiladigan xizmatlarni” so‘zlariga almashtirilsin;
 20-bandda:
 ikkinchi, uchinchi xatboshilaridagi “xarajatlarini” so‘zi “xizmatlarini” so‘ziga almashtirilsin;
 to‘rtinchi xatboshisi quyidagi tahrirda bayon etilsin:
 “Bunda Markaz xizmatlari tarkibiga amalga oshirilgan xarajatlar bilan birgalikda, Markazning sof foydasi va qonunchilikda belgilangan soliqlar va majburiy to‘lovlar kiritiladi. O‘zbekiston Respublikasi Sog‘liqni saqlash vazirligi Markaz tomonidan tasdiqlangan standartlar va tariflarga rioya qilmasdan asossiz ravishda so‘ralayotgan deb hisoblangan summani ushlab qolishi mumkin.”;
 b) Shoshilinch tibbiy yordamga muhtoj bemorlarni shifoxonaga yotqizish to‘g‘risidagi nizomda: 
 II bo‘lim nomlanishidagi “xarajatlarni” so‘zi “xizmatlarni” so‘ziga almashtirilsin;
 7-banddagi “xarajatlari” so‘zi “xizmatlari” so‘ziga almashtirilsin;
 v) Respublika ixtisoslashtirilgan markazlari daromadlarini shakllantirishning asosiy manbalari va ular faoliyatini moliyalashtirish tartibi to‘g‘risidagi nizomning 3, 13, 17-bandlaridagi “xarajatlarini”, “xarajatlarni” va “xarajatlar” so‘zlari tegishincha “xizmatlarini”, “xizmatlarni” va “xizmatlar” so‘zlariga almashtirilsin.
 12. Vazirlar Mahkamasining 2005-yil 21-dekabrdagi 276-son qarori bilan tasdiqlangan O‘zbekiston Respublikasi davlat muassasalari tibbiyot va farmatsevtika xodimlari mehnatiga haq to‘lash tartibi va shartlari to‘g‘risidagi nizomga 2-ilovada:
 a) I bo‘lim 1.19-bandining oltinchi xatboshisi chiqarib tashlansin;
 b) III bo‘lim quyidagi mazmundagi 3.30-bandi bilan to‘ldirilsin:
 “3.30. Onkologiya, onkogematologiya va gematologiya muassasalarining palliativ yordam ko‘rsatish bo‘limlari vrachlar, o‘rta va kichik tibbiyot xodimi lavozimlari.”.
 13. Vazirlar Mahkamasining 2011-yil 1-iyuldagi 195-son qarori bilan tasdiqlangan Fuqarolarni tibbiy-mehnat ekspert komissiyalarida tibbiy ko‘rikdan o‘tkazish tartibi to‘g‘risidagi nizomning 8-bandi uchinchi xatboshisida “ko‘chirmalar” so‘zidan keyin “(mavjud bo‘lsa)” so‘zlari bilan to‘ldirilsin.
 14. Vazirlar Mahkamasining 2020-yil 24-sentabrdagi “O‘zbekiston Respublikasida koronavirus infeksiyasi tarqalishining oldini olish tadbirlariga ajratilayotgan mablag‘larning samaradorligini ta’minlashga oid qo‘shimcha chora-tadbirlar to‘g‘risida”gi 583-son qarorining 3-bandi quyidagi mazmundagi to‘rtinchi xatboshi bilan to‘ldirilsin:
 “Koronavirus infeksiyasi tarqalishiga qarshi kurashish tadbirlariga jalb qilingan tibbiyot, sanitariya-epidemiologik osoyishtalik va jamoat salomatligi xizmati xodimlari va boshqa xodimlarga 6 foizlik kunlik qo‘shimcha to‘lov o‘rniga har oylik moddiy rag‘batlantirish to‘lovlari amalga oshiriladigan lavozimlar ro‘yxati 2a-ilovaga muvofiq tasdiqlansin.”.
 15. Vazirlar Mahkamasining 2021-yil 8-apreldagi 193-son qarori bilan tasdiqlangan Onkogematologik va davolash qiyin bo‘lgan kasalliklarga chalingan bemorlarni sog‘lomlashtirishga ko‘maklashish jamg‘armasi to‘g‘risidagi nizomga 2-ilovada 1-pozitsiya quyidagi tahrirda bayon etilsin: